สังคมข่าวหุ้นเกียรติก้อง ว่องไวยากร
ดัชนี 1,300 จุดฝ่าไม่ผ่าน*********ตลาดหุ้นไทยยังคงผันผวนต่อไป แนวต้านที่ 1,300 จุดยังคงแข็งแกร่ง พอขึ้นไปก็ถูกแรงเทขายทำกำไรออกมาเป็นระลอกๆ แต่กูรูหลายคนก็ยังมองว่าเดือนนี้ทิศทางตลาดยังเป็นขาขึ้น หรือขาชี้ฟ้าไม่รู้ เพราะแรงหนุนยังไม่ค่อยมี หลังจากที่ราคาน้ำมันเริ่มปักหัวลงอีกครั้ง งานนี้คงต้องรอข่าวดีรอบใหม่ว่าจะมีประเทศยักษ์ใหญ่ลดดอกเบี้ยอีกหรือไม่
3 ก.พ. 2559

ดัชนี 1,300 จุดฝ่าไม่ผ่าน*********ตลาดหุ้นไทยยังคงผันผวนต่อไป แนวต้านที่ 1,300 จุดยังคงแข็งแกร่ง พอขึ้นไปก็ถูกแรงเทขายทำกำไรออกมาเป็นระลอกๆ แต่กูรูหลายคนก็ยังมองว่าเดือนนี้ทิศทางตลาดยังเป็นขาขึ้น หรือขาชี้ฟ้าไม่รู้ เพราะแรงหนุนยังไม่ค่อยมี หลังจากที่ราคาน้ำมันเริ่มปักหัวลงอีกครั้ง งานนี้คงต้องรอข่าวดีรอบใหม่ว่าจะมีประเทศยักษ์ใหญ่ลดดอกเบี้ยอีกหรือไม่
**********ประชุมกนง.วันนี้ คงเดากันได้ว่าดอกเบี้ยนโยบายจะยังคงไว้ที่ 1.50% ต่อไป เพื่อประคับประคองเศรษฐกิจไทย แต่ถึงไม่ลดก็ถือว่าดี เพราะหากมีใครเลียนแบบญี่ปุ่นลดดอกเบี้ยจนติดลบ เงินทุนก็จะไหลเข้าไทยอีกระลอก
*******CPALL วิ่งรับข่าวประชุมบอร์ดเดือนนี้ ที่มีกระแสออกมาว่าอาจเป็นไปได้ที่ผู้ที่เกี่ยวข้อง กับข้อมูลภายในการซื้อหุ้นบมจ.สยามแม็คโคร หรือ MAKRO อาจจะลาออกเพื่อแสดงความรับผิดชอบ ซึ่งจะทำให้กองทุนกลับเข้ามาลงทุนอีกครั้ง หรือเปลี่ยนใจไม่ทิ้งหุ้นออกมา
*** TRUE มีแต่โบรกฯ แนะนำให้ขายออกไป เพราะเท่าที่จำได้เพิ่มทุนกันแบบมาราธอน ไม่รู้ว่าจะจบเมื่อไหร่ กว่าจะถึงจุดคุ้มทุนคืนทุน และหากยังเป็นอยู่อย่างนี้พวกที่ติดยอดดอยแถวๆ 8-10 บาทก็น่าสงสาร อีกกี่ปีกว่าจะไปถึง ทางที่ดีตัดใจขายขาดทุนไปเลยดีกว่า จะกลับมาซื้อรอบใหม่ก็ยังไม่สาย
*******ต่างจาก DTAC ที่ราคาวิ่งกระฉูดวานนี้ เพราะกูรูทั้งหลายมองว่าหาก JAS ไม่มีเงินมาจ่ายค่าคลื่น 4 จี ก็จะต้องมีการเปิดประมูล 900 MHz กลายเป็นข่าวดีของดีแทค และกลุ่มเอไอเอสไปในทันใด แต่ถ้าจะเล่นก็คงจะเล่นสั้นๆ ไม่ควรถือยาว ในภาวะที่กลุ่มสื่อสารยังไม่มีความชัดเจน และยังประเมินผลกระทบที่แท้จริงไม่ได้
******แว่วๆ มาว่า SRICHA กำลังจะมีข่าวดี งานนี้อาจถูกหวยได้งานใหญ่ แถมมีพันธมิตรใหม่พ่วงมาด้วย แต่ถ้าเป็นงบไตรมาสที่ 4 จะมีเซอร์ไพรส์ก็ต้องรอดูต่อไป ช่วงนี้ราคาก็วิ่งสู้ฟัดมาอย่างต่อเนื่อง หลังจากปรับตัวลดลงไปอยู่ก้นอ่าวมานาน อ้าวจะออกหัวหรือก้อยก็ลองติดตามกันดูแต่ที่แน่ๆ ต้องเป็นข่าวดี
*******ด้านเศรษฐีหุ้น แห่โอนหุ้นทิ้งทวนหนีภาษีมรดกกันตามระเบียบ น.พ. ประเสริฐ ปราสาททองโอสถ โอน BA วิชัย ทองแตง ได้โอนหุ้นบริษัท กรุงเทพดุสิตเวชการ จำกัด (มหาชน) หรือ BDMS ยังมี FORTH พี่แอ๊ด คาราบาวกรุ๊ป โอน CBG ให้ลูกสาว งานนี้ไม่มีใครต้องจ่ายภาษีมรดกที่มีผลบังคับใช้เมื่อวันที่ 1 ก.พ.ที่ผ่านมา ครับท่าน
********MILL วิ่งกระจาย รับข่าวจ่ายปันผลในรอบ 2 ปี ร่วมทุนกับโกเบ สตีล ซื้อหุ้น โคเบลโก้ มิลล์คอน สตีล ผู้ผลิตและจำหน่ายเหล็กลวด ขนาด 4.8 แสนตัน/ปี เข้าถือหุ้นฝ่ายละ 50% มูลค่าลงทุน 6.79 พันล้านบาท งานนี้สวนทิศทางกับธุรกิจเหล็กขาลงจริงๆ แบบมีเขาเรียกว่าพลิกวิกฤตเป็นโอกาส
*****ครม.ใจป้ำ เพิ่มงบรายจ่ายปี 2560 เป็น 2.733 ล้านล้านบาท เพิ่มขึ้น 1.3 หมื่นล้านบาท แบ่งเป็นงบลงทุน 5.46 แสนล้านบาท หรือราวๆ 20% แบบว่าทุ่มทุนสร้างอย่างเต็มที่ ไม่ต้องกลัวเงินหมด
******แบงก์วายุภักษ์ หลังมีข่าวคึกโครม เรื่องเทกโอเวอร์กิจการแบงก์ วันนี้กลายเป็นแบงก์ที่ขายหวยที่ใหญ่ที่สุดไปแล้ว ล่าสุดเปิดโอกาสให้บรรดาแม่ค้าพ่อค้าจองผ่านมือถือได้แล้ว ต่อไปคงจะเปิดขายหวยออนไลน์ได้ หากแบงก์ชาติไม่ขัดข้อง
****หุ้นร้อนประจำวัน 2 ก.พ. 2559 ที่มีราคาและมูลค่าซื้อขายปรับขึ้นแรงและอยู่ระหว่าง (Trading Alert List) และขยายช่วงดำเนินการ ได้แก่ บริษัท สยามสปอร์ต ซินดิเคท จำกัด (มหาชน) หรือ SPORT ทำให้เข้าข่ายมาตรการกำกับการซื้อขายระดับ 1 ต้องใช้เกณฑ์ Cash Balance (ซื้อขายด้วยเงินสดทั้งจำนวน) มีผลตั้งแต่  03 ก.พ.-23 ก.พ. 2559
*********ผู้บริหารปตท. ยืนยันนอนยันว่า มูดี้ส์ยังไม่ได้ปรับลดอันดับเครดิต แค่ทบทวนอันดับ หลังจากราคาน้ำมันดิ่งเหว กว่าจะรู้ผลจริงๆ ก็ราวๆ เดือนมีนาคมโน่น แต่สำหรับรายย่อยขอตัวไปตั้งหลักก่อนจะดีกว่า********